Kegyelem nektek és békesség Istentől a mi Atyánktól és az Úr Jézus Krisztustól!

Jn 8, 48-59  
*Azután így szóltak hozzá a zsidók: Vajon nem jól mondjuk, hogy samáriai vagy te, és ördög van benned? 49Jézus így válaszolt: Bennem nincsen ördög, ellenben én tisztelem az én Atyámat, ti mégis gyaláztok engem. 50Én nem keresem a magam dicsőségét: van, aki keresi, és ő majd ítéletet mond. 51Bizony, bizony, mondom nektek, ha valaki megtartja az én igémet, nem lát halált soha. 52A zsidók ezt mondták neki: Most már tudjuk, hogy ördög van benned. Ábrahám meghalt, a próféták is meghaltak, te pedig azt mondod: Ha valaki megtartja az én igémet, az nem ízleli meg a halált soha. 53Csak nem vagy nagyobb atyánknál, Ábrahámnál, aki meghalt? A próféták is meghaltak! Kinek tartod magadat? 54Jézus így válaszolt: Ha én dicsőíteném magamat, a dicsőségem semmi volna: az én Atyám az, aki megdicsőít engem, akiről ti azt mondjátok, hogy a ti Istenetek, 55pedig nem ismeritek őt, én azonban ismerem. Ha azt mondanám, hogy nem ismerem, hozzátok hasonlóvá, hazuggá lennék, de én ismerem őt, és megtartom az ő igéjét. 56Ábrahám, a ti atyátok ujjongott, hogy megláthatja az én napomat: meg is látta, és örült is. 57A zsidók erre ezt mondták neki: Ötvenéves sem vagy, és láttad Ábrahámot? 58Jézus így felelt nekik: Bizony, bizony, mondom nektek, mielőtt Ábrahám lett volna, én vagyok. 59Erre köveket ragadtak, hogy megkövezzék, de Jézus elrejtőzött, és kiment a templomból.*

Istennek megítélt népe!

Egy történet szerint két jóbarát egyszer összevitatkozott egy témán. Addig-addig vitatkoztak, amíg végül odáig jutottak, hogy hátat fordítottak egymásnak és hazamentek. Nem is találkoztak jó ideig, pedig mindkettőjüket biztatta valami, hogy felkeresse a másikat. Végül úgy adódott, hogy mégis találkoztak, amikor is kölcsönösen bevallották egymásnak, hogy már jó ideje fel akarták keresni a másikat. Az egyik bele is kezdett a mondókájába: „Sajnálom, ha megbántottalak, inkább felejtsük el az egészet, ne is beszéljünk soha többet róla, nehogy aztán megint összevesszünk. Legyünk ismét barátok, fontosabb a békesség!” – és kezet nyújt. Mire a másik lassan nyújtja a kezét, de mielőtt kezet fogna, belefog a saját mondandójába. „Barátom, én éppen azért vitatkoztam veled, mert fontos vagy nekem. Éppen azért szeretném folytatni a vitánkat, mert rossz úton jársz és szeretnélek megmenteni.” – majd kezet fogtak és tovább vitatkoztak.

Talán mindenki volt már úgy, hogy belekezdett egy vitába és néhány gondolat után az eredeti témánál már egy sokkal fontosabb, sokkal mélyebb kérdésnél járták. Jézus, mai igeszakaszunkban nem vitába bocsátkozik a farizeusokkal, a zsidók vezetőivel, hanem folytat egy gyakorlatilag több napon át tartó vitát. A lombsátrak ünnepén kezdődik a vita Jeruzsálemben, majd pedig gyűrűzik tovább és egyre-egyre mélyül és élesedik. De amíg Jézus értük beszél, értük tanít, értük vitatkozik, addig egyre inkább látszik, hogy a zsidó vezetők csak a maguk igazát akarják bizonyítani. Onnan indulnak, hogy szó szerint tagadják, hogy meg akarnák ölni Jézust: *„Ördög van benned! Hát ki akar téged megölni?”*, és végül, mikor minden érvük és hivatkozásuk meghiúsul, akkor, ahogy olvastuk: „*59Erre köveket ragadtak, hogy megkövezzék”*.   
Judica vasárnapja van, azaz Ítélet vasárnapja, azonban mi is gyakran formáljuk ezt a szót inkább a saját gondolatainkhoz, minthogy meghalljuk, hogy miről szól Isten igéje valójában. „Ítélj meg Istenem” – így szoktuk gyakran leegyszerűsíteni ennek a zsoltárnak a szavait, ami nem hamisítás, csak mi félreértjük. A zsoltáros ugyanis nem a bűnei miatti büntetésért imádkozik, ami már akkor kiderül, ha beleolvasunk a zsoltár további részébe: *„Ítélj meg, Istenem, és pereld peremet a hűtlen néppel szemben! Az alattomos és álnok emberektől ments meg engem! Hiszen te vagy oltalmazó Istenem…”*„Ítélj meg”, ez eredetileg azt jelenti, hogy *’megvéd’, ’tisztáz valakit’*, éppen ezért ma Bibliánkban is úgy fogjuk már inkább megtalálni a 43. zsoltár elejét, hogy „Szolgáltass nekem igazságot”. Talán úgy érezzük, hogy más ítéletet mondani és más igazságot szolgáltatni, pedig a két dolog, csak akkor válik el egymástól, ha az ítélet emberi marad, nem pedig az ige szerinti, Isten szerinti.   
Így kerül ma elénk is a kérdés, ahogy alapigénkben a zsidók elé, hogy vajon a saját igazságunkat akarjuk bizonygatni, vagy Isten igazságát kérjük, hogy erősödjön meg rajtunk és általunk. Győzni akarok a másik ember felett, vagy azért könyörgök, hogy Jézus Krisztus győzzön felettem és értem és ezt mindenki megláthassa?  
Mai igénkben Jézust elmondják pogány samáriainak, ördögtől megszállottnak, önimádónak, hazugnak, bolondnak és istenkáromlónak. Ugye épp ilyen egy intelligens, a másik emberért felelősen folytatott vita? Most talán mindenki ingatja a fejét, hogy nem, egyáltalán, de közben azért vizsgáljuk meg magunkat őszinte szívvel, hogy mennyiszer vitatkozunk mi is inkább így: saját gondolatokat, elvárásokat és burkolt célzásokat, sőt sértéseket intézve a másik felé? Ezzel szemben pedig mennyiszer úgy, hogy valóban megsegíteni akarom a másikat és az igazi mély aggodalom mozgat a másik emberért?  
Nem sokkal korábban, a fejezet elején találjuk azt az igeszakaszt, mikor Jézus elé viszik a házasságtörő asszonyt és azt kérik, hogy Ő mondjon felette ítéletet, mire Krisztus azt mondja nekik: *„Aki bűntelen közületek, az vessen rá először követ.”*. Mit mond nekik ezzel Jézus? Azt, hogy legyenek vakok a bűnökre, vagy legalábbis nézzenek el minden rosszat, söpörjék a szőnyeg alá és ezt nevezzék békességnek? Nem. Akkor talán azt, hogy nekik nincs joguk ítélni, csak Isten ítélhet? Ez már nem lenne egyértelműen hamis válasz, de még csak nem is ezt mondja itt Jézus, hiszen az asszonynak aztán azt mondja: *„Én sem ítéllek el téged, menj el, és mostantól fogva többé ne vétkezz!”*. Krisztus azt mondja ki ott és azt mondja ma neked is, hogy: mi mindannyian bűnösök vagyunk, de ne elítélni akarjuk egymást, hanem megsegíteni, odasegíteni akarjuk inkább egymást az Isten kegyelméhez. Ez legyen a félreérthetetlen célunk!  
Látod, hogy a melletted ülőnek mennyi bűne van? Ne megbélyegezd és ne is szemet hunyj felette! Fordulj oda hozzá, segítsd fel a mélységből, segíts kimondani neki, hogy gyengeségben, fogságban van és közben mindvégig mutass rá neki a Szabadító Úr kegyelmére és afelé vezesd! Ehhez nem kell legyőzni őt a vitákban, nem kell a magad eszével, vagy a nagyszerűséged történeteivel traktálnod, mert itt nem te vagy a középpontban. Ha magadat állítod oda, akkor hamis lesz az egész. Akkor a magad dicsőségéért, a magad igazáért, a magad önhitt, hamis szavaiért fogsz csak kardoskodni. Jézus azt mondja a farizeusoknak az igénkben: „*Ha én dicsőíteném magamat, a dicsőségem semmi volna”*.

Testvérek! A vitákat, az igazságot nem megnyerni kell a másikkal szemben. Ha így teszünk, akkor olyanok leszünk, mint a versenyző, aki hiába nyert meg az év során egy-egy futamot, ha közben számtalanszor célba se ért, végül összesítésben sehol se lesz a dobogótól, nem, hogy az igazi győzelemtől. Mi azt akarjuk magunkénak tudni, amiért a zsoltáros is imádkozik: azaz, hogy az Úr szolgáltasson nekünk igazságot. És ez mit jelent?  
Azt jelenti, hogy Krisztusért igazságot adjon a szívembe. Azt jelenti, hogy belátom, hogy én újra és újra elbukom a versenyeket, az éles helyzeteket, a bűn elleni küzdelmet, de Ő Krisztus igazságát, azaz a kegyelmet adja nekem. Ezt jelenti, annak a valósága, amit Jézus mond alapigénkben: „*51Bizony, bizony, mondom nektek, ha valaki megtartja az én igémet, nem lát halált soha.”*.  
Küzdj a másik emberért és lásd be, ha épp nem tudsz többet tenni az ige, a szeretet igazságával, és bukd el a futamot! Küzdj magad is a bűnnel és lásd be, nap nap után: elbuktál! Vesztettél! És aztán imádkozz a zsoltárossal: „Szolgáltass nekem igazságot”, azaz Adj nekem kegyelmet, végső győzelmet Uram, hogy én se a halálra szóló ítéletet lássam meg, hanem az életet. Imádkozz magadért, imádkozz a testvéredért, akivel vitában vagy, imádkozz azért, aki ellened tesz, vagy beszél, hogy mind ujjonghassunk majd, mint Ábrahám, ahogyan Jézus mondta: „*56Ábrahám, a ti atyátok ujjongott, hogy megláthatja az én napomat: meg is látta, és örült is.”*. Ezért imádkozzunk, ezért vitatkozzunk, ezért kérjünk ítéletet, hogy mind megláthassuk Isten igazságát és azáltal új életet élhessünk! Ámen